Pellegrini, Peter, predseda NR SR (2023-11-14):
Ďakujem, pani poslankyňa, dám o vašich procedurálnych návrhoch hlasovať za chvíľku, keď uzavriem bod, ktorý som už predtým otvoril, preto sa vrátim naspäť k bodu o voľbe členov príslušných poslaneckých výborov. (Rokovanie o návrhu na odvolanie a voľbu poslancov Národnej rady Slovenskej republiky za členov výborov Národnej rady Slovenskej republiky a voľbu overovateľov Národnej rady Slovenskej republiky , tlač 32.) Pýtam sa, či sa niekto z poslancov chce prihlásiť do rozpravy k tomuto bodu. Nie je tomu tak, končím možnosť prihlásiť sa a uzatváram rozpravu za skončenú. Pristúpime teda k hlasovaniu. Panie poslankyne, páni poslanci, dávam hlasovať o návrhu na odvolanie a voľbu poslancov za členov výborov a voľbu overovateľov tak, ako to máte uvedené v tlači 32. Prosím, prezentujme sa a hlasujeme. (Hlasovanie.) Prítomných 124 poslancov, za 122, zdržali sa 2 poslanci. Konštatujem, že tento návrh sme schválili. Teraz ešte pred tým, ako pristúpime k ďalšiemu bodu, mi dovoľte, aby som dal hlasovať o návrhoch, ktoré predniesla pani poslankyňa Remišová. Ako o prvom budeme hlasovať o návrhu, aby Národná rada Slovenskej republiky požiadala vládu Slovenskej republiky, aby na najbližšiu riadnu schôdzu parlamentu predložila komplexnú analýzu, aký bude mať plánovaný odstrel vlkov. Počkajte, v akom poradí to bolo? Prvý. Národná rada Slovenskej republiky žiada vládu Slovenskej republiky, aby na najbližšiu riadnu schôdzu parlamentu predložila materiál, ako chce riešiť situáciu, kedy Slovensku hrozí, že príde o viac ako 150 mil. eur z plánu obnovy z dôvodu zrušenia reformy národných parkov. Prosím, prezentujme sa a hlasujme. (Hlasovanie.) Prítomných 125 poslancov, za 46, proti 78, zdržal sa 1. Konštatujem, že tento návrh sme neschválili. Ďalším pozmeňujúcim návrhom pani poslankyne Remišovej je návrh, aby Národná rada Slovenskej republiky požiadala ministra životného prostredia Slovenskej republiky, aby na najbližšiu riadnu schôdzu parlamentu predložil komplexnú analýzu, aký bude mať plánový odstrel vlkov dopady na celkový ekosystém vrátane výsledkov monitoringu a údajov o stave území európskeho významu podľa smernice Európskej komisie. Prosím, prezentujme sa a hlasujme. (Hlasovanie.) Prítomných 127 poslancov, za 47, proti 78, zdržali sa 2. Konštatujem, že návrh sme neschválili. Tretím návrhom pani poslankyne bol návrh, aby Národná rada Slovenskej republiky požiadala vládu Slovenskej republiky, aby na najbližšiu riadnu schôdzu parlamentu predložila návrh na riešenie cien potravín, tak ako sľubovali predstavitelia vládnej koalície voličom pred voľbami. Prezentujme sa, prosím, a hlasujme. (Hlasovanie.) Prítomných 130 poslancov, za 49, proti 78, zdržali sa 2, nehlasoval 1. Konštatujem, že tento návrh sme neschválili. Vážená Národná rada, vážené panie poslankyne, páni poslanci, teraz pristúpime k rokovaniu o Programovom vyhlásení vlády Slovenskej republiky a žiadosti vlády o vyslovenie dôvery. 	Programové vyhlásenie vlády má parlamentnú tlač 27. Do Národnej rady bolo doručené včera 13. novembra 2023. Ihneď bolo zverejnené na webovom sídle Národnej rady a taktiež bolo doručené všetkým výborom. K zneniu programového vyhlásenia vlády rokovali výbory, ktorým bolo programové vyhlásenie vlády rozhodnutím č. 24 pridelené za účasti príslušných členov vlády Slovenskej republiky. Spoločná správa o prerokovaní programového vyhlásenia vlády vo výboroch je pod tlačou 27a vrátane návrhu uznesenia Národnej rady. Dávam teraz slovo predsedovi vlády Slovenskej republiky Robertovi Ficovi, aby predniesol Programové vyhlásenie vlády a požiadal Národnú radu o vyslovenie dôvery vláde. Nech sa páči, pán predseda vlády, máte slovo. (Rokovanie o Programovom vyhlásení vlády Slovenskej republiky , tlač 27.)